
“ O S(A)VESTI je predstava o Dadi Vujasinović, novinarki lista “Duga” koja je prvih godina ratova devedestih izveštavala sa ratišta, a zatim otvoreno, jasno i istinito pisala o događajima na političkoj i društvenoj sceni naše zemlje. Život je je izgubila pod nerazjašnjenim okolnostima 8.aprila 1994. Imala je trideset godina.
Dada Vujasinović je bila moja drugarica iz detinjstva. Pripadale smo istoj, kako nas je ona nazivala, “žrtvovanoj generaciji”, kojoj su ratovi devedesetih ostavili duboke ožiljke, nevidljive ili opipljive. 
Neraščišćeni tragovi tog vremena guše ovo sadašnje. Nerazjašnjena smrt jedne hrabre mlade žene doprinosi opštoj paralizi i beznađu zemlje, koja tek treba da dokaže da li ima snage da se izbori sa duhovima prošlosti. Da dokaže da li ima dovoljno svesti i savesti da se razvije u državu pravde i sigurnosti u kojoj će naša deca želeti da ostanu.”
                                                                                                                                 Sanja Krsmanović Tasić



 “Esej u pokretu” je novi scenski izraz kojeg Sanja Krsmanović Tasić  razvija od 2011. sa  prvim autorskim projektom “Priče hleba I krvi”, gde se kroz umetničke akcije  pripovedaju istiniti događaji i pojave  uz kritičko promišljanje njihovog nastanka I posledica. Esej se uvek prikazuje kroz prizmu  lične istorije stavljene u kontekst društvenih događaja koje su na nju direktno uticali. Pokret, igra, kretanje su  osnovna  forma umetničkog izražavanja autorke , stoga i esej mora biti ispisan  pokretom.
Kao i svaki esej, i ovaj će sadržati fusnote koje će se prikazati na samom početku. Fusnote će se sastojati od fragmenata sećanja i podataka, kao i umetničkih intervencija, koji će, kao delovi slagalice, na kraju islikati život i rad Dade Vujasinović, kao i vreme njenog odrastanja i stradanja, sa posebnim osvrtom na poslednje četiri godine njenog života. Publika će imati priliku da bira redosled kojim će se fusnote razotkrivati /prikazivati u prostoru, kroz tekst, video rad, scenu, intervenciju u prostoru. Sam esej će se odigrati na kraju predstave.
[bookmark: _GoBack]U predstavi su korišćeni tekstovi Bertolda Brehta, Sandre Vujasinovic, Bogdana Tirnanića, Radislava Vujasinovića, Ljubomira Stojadinovića, Seke Vujasinović, Jelene Veljković, Sanje Krsmanović Tasić, i delovi “Pisama (1990-1994)” iz knjige “Svedočenja (Iz obešćašćene zemlje)” Dade Vujasinović. Pisma su upućena Dadinoj najboljoj drugarici Aleksandri Sanji Vujanić i sestri Sandri..
U predstavi korišćen snimak Vukašina Krsmanovića iz 1969, snimak emisije UTISAK NEDELJE iz 1993, snimak RTS-a Titove sahrane, fotografije iz porodičnih albuma porodica Vujasinović i Krsmanović kao i fotografije Zorana Tatara. U fusnoti BLOK korišćen refren pesme “Blok brate” grupe FTP. U fusnoti DANAS  intervjuisani su studenti novinarstva Fakulteta političkih nauka u Beogradu. 

IZ KRITIKA PREDSTAVE:
„Primer za tu izuzetno kvalitetnu, a u svakom smislu nezavisnu scenu jeste i samostalni rad Sanje Krsmanović Tasić, glumice koja je bila u Dah teatru, ali je nedavno krenula putem solističkih, nezavisnih, angažovanih projekata. Ona se (auto)kritički, angažovano bavi bitnim društvenim pitanjima, a fizički pripada nezavisnoj, vaninstitucionalnoj sceni. Nedavno je na sceni Bitef teatra premijerno izvedena njena zaista upečatljiva, društveno i estetski važna predstava Esej u pokretu o Dadi Vujasinović, novinarki koja je pod nerazjašnjenim okolnostima stradala u vihoru brutalnih devedesetih. Ova predstava je možda najbolji primer za inspirativnu, društveno važnu, aktivističku, umetnički vrednu i produkcijski potpuno nezavisnu scensku praksu .“
“Preispitivanje kao oblik aktivizma” Ana Tasić LICEULICE Br.22, godina 2014 
“ Sve scene su visoko poetske, pozorišno maštovite i vrlo, vrlo sugestivne. Veliki rad cele ekipe saradnika  autorke i performerke Sanje Krsmanović Tasić, umnogome se isplatio. Blagost i ljudska toplina koji daju osnovn i ton cele predstave, pravi je način duboke POBUNE protiv nasilja i smrti, koju treba da sugeriše ovaj značajan poduhvat. Autorka je pokazala i veštinu i darovitost u izboru sredstava izraza, ali najvažnije je što je svojim plemenitim delom približila hrabri i tragični lik Dade Vujasinović publici i stvorila neizbrisiv spomen ovoj hrabroj i tragičnoj mladoj ženi, koja je platila mnoge račune vremena u kome je iskušavala sile mraka u kome je nestala. Zahvaljujem na ovakvom radu i čestitam na moralnom i umetničkom stavu autorke. BRAVO!”
Goran Cvetković, Radio Beograd, 8.04.2014. štampano u Novom Magazinu I BETON-u 
“Svaki fragment je dramaturški precizno uobličen u celinu, njihovim ređanjem postiže se jaka ritmičnost, a publika je dodatno uvučena u događanje time što sama bira redosled fusnota. Sam esej, Sanjin bezglasni i plesni prolazak kroz čitavu priču dolazi na kraju, kao kruna ovog autentičnog i teatarski značajnog postupka. Ovo je uzbudljiva predstava, maštovita, emotivna. Osvešćujuća.”
                          Aleksandra Glovacki, Emisija ‘’Kultura’’, Radio Beograd, Program 202,11.04.2014.
"Ova predstava, baš kao i Dadina knjiga, moraju biti deo tog informativnog i obrazovnog procesa, neka vrsta katarze za Dadine savremenike, i jedinstvenog putokaza za buduće novinare.”
                                                                 Veran Matić, POLITIKA, 9.04.2014.
O S(A)VESTI je jula 2014. nagrađena priznanjem “Branislav B. Čubrilović”, koja se dodeljuje autoru sa najhrabrijim i najinovativnijim pristupom umetnosti. 
“Sanja Krsmanović Tasić je hrabrim istraživačkim pristupom kroz izuzetno snažno multimedijalno umetničko delo progovorila o problematičnoj i traumatičnoj društvenoj temi političkog ubista, podstičući time gledaoce da sami potraže odgovor na pitanje - šta je sloboda. “ (obrazloženje nagrade)
O S(A)VESTI je 2015. godine nagrađena Zlatnom maskom (GRAND PRIX Festivala) ART TREMA Festivala u Rumi, gde je predsednica žirija bila Mirjana Karanović. Predstava je na ovom Festivalu dobila i nagradu za najbolju muziku i total dizajn.

